Νεϊμάρ

O **Νεϊμάρ ντα Σίλβα Σάντος Ζούνιορ** (, ), ή απλά **Νεϊμάρ** (ορθή προφορά: Νέιμαρ,  γεννήθηκε στις 5 Φεβρουαρίου 1992) είναι Βραζιλιάνος διεθνής ποδοσφαιριστής, που αγωνίζεται ως μέσος ή επιθετικός για τη Σάντος, της οποίας είναι αρχηγός. Ένας από τους καλύτερους ποδοσφαιριστές της εποχής του και για ορισμένους από τους καλύτερους Βραζιλιάνους όλων των εποχών στην ηλικία των 19 ετών κέρδισε το βραβείο του ποδοσφαιριστή της χρονιάς της Νότιας Αμερικής για το 2011, ενώ είναι πρώτος σκόρερ στην ιστορία της Εθνικής Βραζιλίας από τον Δεκέμβριο του 2022. 

Εντάχθηκε στη Σάντος το 2003 και προωθήθηκε στην πρώτη ομάδα, στην οποία αγωνιζόταν μέχρι το 2013. Έκανε το ντεμπούτο του το 2009, ενώ ψηφίστηκε καλύτερος παίκτης της χρονιάς για το 2011 και κέρδισε το Κόπα Λιμπερταδόρες, στο οποίο σημείωσε 6 γκολ. Αγωνίζεται επίσης και με την Εθνική Βραζιλίας, με την οποία έχει κατακτήσει το χρυσό Ολυμπιακό μετάλλιο το 2016. Το 2013 έγινε παίκτης της Μπαρτσελόνα με την οποία κατέκτησε εγχώριους και διεθνείς τίτλους, μεταξύ των όποιον το Τσάμπιονς Λιγκ το 2015. Το 2017 πήρε μεταγραφή για την Παρί Σεν Ζερμέν έναντι 222 εκατομμυρίων ευρώ, ποσό ρεκόρ στην ιστορία του αθλήματος. Το 2023 υπέγραψε με την Αλ Χιλάλ και ύστερα από τον πρόωρο τερματισμό του συμβολαίου του την χειμερινή μεταγραφική περίοδο της σεζόν 2024–25, επέστρεψε στη Σάντος.

## Βιογραφία

### Πρώτα χρόνια
Ο Νεϊμάρ γεννήθηκε στο Μόγκι ντας Κρουζές του Σάο Πάολο , από τον Νεϊμάρ Σάντος τον πρεσβύτερο και τη Ναντίν ντα Σίλβα. Κληρονόμησε το όνομά του από τον πατέρα του, ο οποίος είναι πρώην ποδοσφαιριστής και έγινε σύμβουλος του γιου του καθώς τα ταλέντα του Νεϊμάρ άρχισαν να αναπτύσσονται. Το 2003, η οικογένειά του μετακόμισε στο Σάο Βιθέντε, όπου άρχισε να παίζει για την ομάδα νέων της Πορτουγκέσα Σαντίστα. Το 2003 η οικογένεια μετακόμισε στη Σάντος και εντάχθηκε στην τοπική ομάδα. Το 2009, μετά από πέντε χρόνια στις ακαδημίες, προωθήθηκε στην πρώτη ομάδα. Από τότε έχει εντυπωσιάσει με τις εμφανίσεις του, την τεχνική του κατάρτιση, τις ντρίμπλες του και την ταχύτητά του.

### Καριέρα σε συλλόγους
#### Σάντος
Στα 17 του, στις 7 Μαρτίου 2009, έκανε την πρώτη του εμφάνιση, όπου αγωνίστηκε τα τελευταία 30 λεπτά απέναντι στην Οέστε. Την επόμενη εβδομάδα πέτυχε το πρώτο του γκολ απέναντι στη Μοζί Μιρίμ. Ένα μήνα αργότερα πέτυχε το καθοριστικό γκολ της νίκης με 2–1 ενάντια στην Παλμέιρας. Τελικά, τελείωσε την πρώτη του σεζόν με 48 εμφανίσεις και 12 γκολ.

Το 2010 συνέχισε την εντυπωσιακή του πορεία και στις 15 Απριλίου σκόραρε 5 φορές σε έναν αγώνα απέναντι στην ομάδα της Γκουαρανί στο βραζιλιάνικο κύπελλο. Στο κύπελλο εκείνη τη σεζόν σκόραρε συνολικά 14 φορές σε 19 αγώνες και κατέκτησε με την ομάδα του το τρόπαιο νικώντας τη Σάντρο Αντρέ στον τελικό και κερδίζοντας το βραβείο του πολυτιμότερου παίκτη της διοργάνωσης. Παρά τις δυο πρώτες, άκρως επιτυχημένες σεζόν όπου τελείωσε με την εξαιρετική στατιστική τερμάτων 42 γκολ σε 60 αγώνες, προβλήματα εμφανίστηκαν γύρω από το όνομά του που αφορούσαν αρχικά ένα θέατρο που έκανε ότι χτυπήθηκε από αντίπαλο ποδοσφαιριστή αντί να συνεχίσει την πορεία του με την μπάλα και την ανυπακοή που έδειξε στον προπονητή του όταν αυτός αρνήθηκε να χτυπήσει ο Νεϊμάρ το πέναλτι αλλά ένας άλλος συμπαίκτης του.

Το 2011 συνέχισε την επιτυχημένη πορεία του, κατακτώντας με την ομάδα του το Κόπα Λιμπερταδόρες. Στον τελικό η ομάδα του κέρδισε με 2–1 την Πενιαρόλ, όπου και άνοιξε το σκορ και κέρδισε το βραβείο του πολυτιμότερου ποδοσφαιριστή του αγώνα.  Τελευταία φορά που στέφθηκε τροπαιούχος του Κόπα Λιμπερταδόρες η Σάντος ήταν το 1963 όταν αγωνιζόταν ο Πελέ. Στις 9 Νοεμβρίου 2011 ο Νεϊμάρ και η Σάντος  υπογράφουν συμβόλαιο επέκτασης με αποδοχές 50% περισσότερο από όσα έπαιρνε. Το 2011 κέρδισε και το ΦΙΦΑ Βραβείο Πούσκας σημειώνοντας το ομορφότερο γκολ κατά τη διάρκεια της χρονιάς. Κλείνοντας τη σεζόν, στις 31 Δεκεμβρίου 2011, ψηφίστηκε ως ο καλύτερος Νοτιοαμερικανός ποδοσφαιριστής της χρονιάς. 

Στις 5 Φεβρουαρίου 2012, όταν έγινε 20 χρόνων, σκόραρε το 100ό του γκολ ως επαγγελματίας ποδοσφαιριστής κατά της Παλμέιρας. Τελείωσε το 2012 το Καμπεονάτο Μπραζιλέιρο με 14 γκολ και ψηφίστηκε ως ο καλύτερος επιθετικός, ενώ κέρδισε το βραβείο του ποδοσφαιριστή της χρονιάς της Νότιας Αμερικής για το 2012.

#### Μπαρτσελόνα
Αποτέλεσε το μεγάλο μεταγραφικό απόκτημα της Μπαρτσελόνας για τη σεζόν 2013–14 προκειμένου να στελεχώσει την επίθεση της ομάδας στο πλευρό του Λιονέλ Μέσι. Στις 21 Αυγούστου της ίδιας σεζόν πέτυχε το πρώτο γκολ με την ομάδα του απέναντι στην Ατλέτικο Μαδρίτης, στις 18 Σεπτεμβρίου έκανε το ντεμπούτο του στο Τσάμπιονς Λιγκ και έδωσε την ασίστ στον Ζεράρ Πικέ για τη νίκη της ομάδας του απέναντι στον Άγιαξ με 4–0. Στις 11 Δεκεμβρίου πέτυχε το πρώτο του χατ-τρικ με την Μπαρτσελόνα στη νίκη της ομάδας του απέναντι στη Σέλτικ με 6–1 για το Τσάμπιονς Λιγκ.

Στις 27 Σεπτεμβρίου του 2014 πέτυχε χατ-τρικ στον αγώνα με τη Γρανάδα, ο οποίος έληξε 6–0 υπέρ της Μπαρτσελόνα και κατάφερε στους επόμενους τρεις αγώνες της ομάδας του να πετύχει τέρμα συμπεριλαμβανομένου του πρώτου στο ντέρμπι με τη Ρεάλ Μαδρίτης. Στις 28 Ιανουαρίου πέτυχε το 20ό προσωπικό του τέρμα για τη χρονιά στον προημιτελικό του Κυπέλλου Ισπανίας με την Ατλέτικο Μαδρίτης, ο οποίος έληξε 3–2 υπέρ της Μπαρτσελόνα.

thumb |250px|Με τη Μπαρτσελόνα το 2015.
Η αγωνιστική περίοδος 2015–16 δεν ξεκίνησε καλά αφού, λόγω παρωτίτιδας, έχασε αγώνες στην αρχή, όμως στις 17 Οκτωβρίου σημείωσε 4 γκολ στην έδρα της Βαρκελώνης στο 5–2 με τη Ράγιο Βαγιεκάνο. Στις 30 Νοεμβρίου είχε επιλεγεί για τη Χρυσή Μπάλα του 2015 με τους Μέσι και Κριστιάνο Ρονάλντο, και ήρθε τρίτος. Το τρίο της επίθεσης της ομάδας τελείωσε τη σεζόν με 131 γκολ, καταρρίπτοντας το ρεκόρ που είχε επιτευχθεί το προηγούμενο έτος για τα περισσότερα από ένα τρίο σε ένα έτος.

Ήταν ο πρωταγωνιστής της 6–1 νίκης επί της Παρί Σεν Ζερμέν στο γύρο των 16 του Τσάμπιονς Λιγκ 2016–17, όπου σημείωσε δύο γκολ. Η υπέρβαση της ήττας με 4–0 στο πρώτο παιχνίδι από τις 14 Φεβρουαρίου 2017 έγινε η μεγαλύτερη ανατροπή στην ιστορία της διοργάνωσης.

#### Παρί Σεν Ζερμέν
Στις 3 Αυγούστου 2017 η ομάδα της Βαρκελώνης ανακοίνωσε ότι οι νόμιμοι εκπρόσωποι του ποδοσφαιριστή κατέβαλαν στον σύλλογο ποσό ύψους 222 εκατομμυρίων ευρώ από τη γαλλική ομάδα Παρί Σεν Ζερμέν για πενταετές συμβόλαιο, ίσο με τη ρήτρα αποδέσμευσης της σύμβασής του, η οποία αποτελούσε και την ακριβότερη μεταγραφή που είχε γίνει μέχρι τότε. Η μεταγραφή προκάλεσε κριτική σε όλη την Ευρώπη λόγω του τεράστιου ποσού, το οποίο υπερδιπλασίασε το προηγούμενο ρεκόρ μεταγραφών. Η γαλλική εφημερίδα Le Figaro (χωρίς να είναι η μόνη) σχολίασε ότι το ποδόσφαιρο κατρακυλούσε στην υπερβολή. Με συμπαίκτες τους Έντισον Καβάνι και Κιλιάν Εμπαπέ δημιούργησε ένα πολύ παραγωγικό τρίο στην επίθεση της ομάδας και σημείωσε 28 τέρματα σε 30 αγώνες την πρώτη του χρονιά. Στις 25 Φεβρουαρίου 2018, υπέστη κάταγμα στο μετατάρσιο οστό κατά τη διάρκεια μιας νίκης με 3–0 επί της Ολιμπίκ Μαρσέιγ και υποβλήθηκε σε χειρουργική επέμβαση. Στο Τσάμπιονς Λιγκ, όπου σημείωσε έξι γκολ σε επτά αγώνες, η Παρί Σεν Ζερμέν αποκλείστηκε από τη Ρεάλ Μαδρίτης στον γύρο των "16", με τον Νεϊμάρ να χάνει τον επαναληπτικό αγώνα λόγω τραυματισμού του. Δεν μπόρεσε να αγωνιστεί για το υπόλοιπο της σεζόν. Εκείνη τη χρονιά κέρδισε το πρωτάθλημα, το Κύπελλο Ισπανίας και το Λιγκ Καπ. Οι επόμενες χρονιές ήταν λιγότερο επιτυχημένες ατομικά, με προβλήματα τραυματισμών να διακόπτουν τη συνεχή αγωνιστική παρουσία του.

#### Αλ Χιλάλ
Στις 15 Αυγούστου 2023 ο Νεϊμάρ υπέγραψε συμβόλαιο με την ομάδα της Αλ Χιλάλ , η οποία αγωνίζεται στο πρωτάθλημα της Σαουδικής Αραβίας. Η Παρί Σεν Ζερμέν εισέπραξε το ποσό των 90 εκατομμυρίων ευρώ. Με αυτή την μεταγραφή έγινε ένας από τους πιο ακριβοπληρωμένους ποδοσφαιριστές όλων των εποχών, με το συμβόλαιο του να του αποφέρει 150 εκατομμύρια ευρώ ανά έτος. Σοβαρός τραυματισμός του στην αρχή συμβολαίου του επέτρεψε να συμμετάσχει σε ελάχιστους αγώνες σε λιγότερο από ενάμιση έτος παραμονής του.

#### Σάντος
Στις 31 Ιανουαρίου του 2025 ο Νεϊμάρ επέστρεψε στην πρώτη του ομάδα την Σάντος χωρίς οικονομικό αντάλλαγμα.

### Διεθνής καριέρα
Το 2009 αγωνίστηκε για τηΒραζιλιάνικη Εθνική Κ-17 στο Παγκόσμιο Πρωτάθλημα αυτών των ηλικιών. Ήταν ο πρώτος σκόρερ του Πρωταθλήματος 2011 της Νότιας Αμερικής Νέων με εννέα γκολ, μεταξύ των οποίων δύο στον τελικό στη νίκη 6–0 επί της Ουρουγουάης, βοηθώντας τη Βραζιλία να κερδίσει 11ο τίτλο της σε αυτή τη διοργάνωση. Έκανε το ντεμπούτο του στην ομάδα των ανδρών στις 10 Αυγούστου 2010 σε ηλικία 18 ετών, σκοράροντας, μάλιστα, στη νίκη με 2–0 εναντίον των Η.Π.Α.

Οι Ολυμπιακοί Αγώνες του Λονδίνου έδωσαν στο νεαρό Νεϊμάρ την ευκαιρία να λάμψει στην παγκόσμια σκηνή.  Βοήθησε τη Βραζιλία να φτάσει στον τελικό, σημειώνοντας τρία γκολ και άλλες τόσες ασίστ στην πορεία. Το Κύπελλο Συνομοσπονδιών του 2013 ήταν ο πρώτος διεθνής του τίτλος. Αναδείχθηκε ο καλύτερος παίκτης στη διοργάνωση της Βραζιλίας, με τέσσερα γκολ και δύο ασίστ σε πέντε αγώνες.

Το Παγκόσμιο Κύπελλο του 2014 οργανώθηκε στη Βραζιλία και οι απαιτήσεις των φιλάθλων από το αστέρι της Εθνικής ήταν υψηλές. Αγωνίστηκε για 50ή φορά στον εναρκτήριο αγώνα του τουρνουά στις 12 Ιουνίου απέναντι στην Κροατία στο Σάο Πάολο. Έδωσε στη Βραζιλία το προβάδισμα στο δεύτερο ημίχρονο με πέναλτι, μετά από μια αμφιλεγόμενη απόφαση του διαιτητή, σε μία νίκη τελικά με 3–1. Στον τρίτο αγώνα της ομάδας σκόραρε δύο φορές, καθώς η "Σελεσάο" νίκησε το Καμερούν με 4–1 για να φτάσει στο στάδιο των νοκ-άουτ. Στον γύρο του "16" με αντίπαλο τη Χιλή ο αγώνας έληξε 1–1 μετά από 120 λεπτά και κρίθηκε από δικό του πέναλτι. Στον επόμενο αγώνα με την Κολομβία τραυματίστηκε σοβαρά στη μέση και η διοργάνωση γι' αυτόν τελείωσε εκεί. Η κατά τα άλλα μέτρια ομάδα της Βραζιλίας συνετρίβη τελικά στον ημιτελικό από μια εκπληκτική Γερμανία με 7–1 στις 8 Ιουλίου. Οι καλές του, όμως, εμφανίσεις του έδωσαν ατομικές διακρίσεις: ήταν τρίτος καλύτερος σκόρερ του τουρνουά και συμπεριλήφθηκε στην καλύτερη ενδεκάδα.

Στους Ολυμπιακούς Αγώνες του Ρίο το 2016  έκανε αισθητή την παρουσία του με δύο γκολ στον ημιτελικό με αντίπαλο την Ονδούρα, ενώ στον τελικό ενάντια στη Γερμανία στο Μαρακανά άνοιξε το σκορ με ελεύθερο λάκτισμα μετά από 27 λεπτά. Το παιχνίδι τελείωσε 1–1 και η Βραζιλία νίκησε με 5–4 στα πέναλτι φέρνοντας στη Βραζιλία το πρώτο της χρυσό μετάλλιο στο ποδόσφαιρο ανδρών. Τόσο κατά τη διάρκεια, όσο και πριν από το τουρνουά, είχε υποβληθεί σε κριτική για τη συμπεριφορά του στο γήπεδο και για αυτήν εκτός του αγωνιστικού χώρου. 

Επέστρεψε στην Εθνική μετά από διάστημα μηνών λίγο πριν το Παγκόσμιο Κύπελλο του 2018. Στο δεύτερο αγώνα του Κυπέλλου έπαιξε με αντίπαλο την Κόστα Ρίκα και σημείωσε το δεύτερο γκολ της ομάδας, το οποίο ήταν το 56ο για τη Βραζιλία, και έφτασε έτσι στην τρίτη θέση των σκόρερ της εθνικής Βραζιλίας όλων των εποχών, πίσω από τον Πελέ και τον Ρονάλντο, η ομάδα, όμως, δεν κατάφερε να προχωρήσει πέρα από τη φάση των "8". Ανάλογη ήταν και η πορεία στο επόμενο Παγκόσμιο Κύπελλο του 2022: έχασε δύο από τους αγώνες της Βραζιλίας στους ομίλους στο λόγω τραυματισμού, αλλά φαινόταν να έχει την καλύτερη φόρμα, με το εντυπωσιακό γκολ του στην παράταση εναντίον της Κροατίας φάνηκε να στέλνει τη Βραζιλία στον ημιτελικό. Όμως και πάλι σταμάτησε στη φάση των προημιτελικών.

### Χαρακτηριστικά παιχνιδιού
Αγωνίζεται κυρίως ως επιθετικός, συνήθως ακραίος ή περιστασιακά ως επιθετικός μέσος. Συχνά αγωνιζόταν για τη Σάντος και τη Βραζιλία στο 4–3–3 στην επίθεση και κινούνταν στα άκρα. Τα γνωρίσματά του είναι η δημιουργικότητά του, οι έξυπνες πάσες, η εξαιρετική ντρίμπλα και η τεχνική ικανότητα. Ο τρόπος παιχνιδιού του έχει κερδίσει τους κριτικούς, τους οπαδούς και τα ΜΜΕ. Ο Πελέ τον έχει χαρακτηρίσει ως εξαιρετικό παίκτη. Έχει δηλώσει ότι ο Πελέ είναι το «πρότυπό» του. Εξαιρετική είναι η ικανότητά του στην παροχή τελικών πασών (ασίστ), έχοντας δώσει 59 με την εθνική ομάδα της Βραζιλίας. Στις 13 Οκτωβρίου 2023 σε αγώνα για τα προκριματικά του Παγκοσμίου Κυπέλλου του 2026 με αντίπαλο τη Βενεζουέλα παρείχε την ασίστ που ξεπέρασε το προηγούμενο ρεκόρ του Λάντον Ντόνοβαν από το 2014. Ο αριθμός παρέμενε ως ρεκόρ στην ποδοσφαιρική ιστορία μέχρι τον Οκτώβριο του 2025 που ξεπεράστηκε από τον Μέσι. Συνολικά έχει χορηγήσει περίπου 250 ασίστ κατά τη διάρκεια της καριέρας του.

## Στατιστικά στοιχεία  εθνικής ομάδας

## Τίτλοι

**Με συλλόγους**

* Σάντος 
** Καμπεονάτο Παουλίστα: 2010, 2011, 2012
** Κύπελλο Βραζιλίας: 2010
** Κόπα Λιμπερταδόρες: 2011
** Ρεκόπα Σουδαμερικάνα: 2012

* Μπαρτσελόνα
** Πρωτάθλημα Ισπανίας: 2014–15, 2015–16
** Κύπελλο Ισπανίας: 2014–15, 2015–16, 2016–17
** Σούπερ Καπ Ισπανίας: 2013
** Τσάμπιονς Λιγκ: 2014–15
** Παγκόσμιο Κύπελλο Συλλόγων: 2015

* Παρί Σεν Ζερμέν
** Πρωτάθλημα Γαλλίας: 2017–18, 2018–19, 2019–20, 2021–22, 2022–23
** Κύπελλο Γαλλίας: 2017–18, 2019–20, 2020–21
** Λιγκ Καπ Γαλλίας: 2017–18, 2019–20
** Σούπερ Καπ Γαλλίας: 2018, 2020, 2022

* Αλ Χιλάλ
** Πρωτάθλημα Σαουδικής Αραβίας: 2023–24

**Με Βραζιλία**
* Βραζιλία Κ-20
** Πρωτάθλημα Ποδοσφαίρου Κ-20 της Νοτίου Αμερικής
* Αργυρός Ολυμπιονίκης: 2012
* Χρυσός Ολυμπιονίκης: 2016
* Κύπελλο Συνομοσπονδιών ΦΙΦΑ: 2013

## Ατομικές διακρίσεις

 Το τμήμα αυτό είναι ανολοκλήρωτο. Η βοήθειά σας είναι καλοδεχούμενη!

* Καλύτερος παίκτης του Ρεκόπα Σουδαμερικάνα: 2012
* Πρώτος σκόρερ του Κυπέλλου Βραζιλίας: 2010
* Καλύτερος Νοτιαμερικανός ποδοσφαιριστής: 2011, 2012
* "Βραβείο Πούσκας" της ΦΙΦΑ (δίνεται στον ποδοσφαιριστή που σκοράρει το ομορφότερο γκολ της σεζόν): 2011
* Πρώτος σκόρερ του Κόπα Λιμπερταδόρες: 2012 (8 τέρματα - από κοινού πρώτος  με το Ματίας Αλουστίσα)

## Δείτε επίσης

* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα

## Παραπομπές


## Εξωτερικοί σύνδεσμοι

*

Κατηγορία:Βραζιλιάνοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Βραζιλίας
Κατηγορία:Ποδοσφαιριστές Εθνικής Βραζιλίας Κ17
Κατηγορία:Ποδοσφαιριστές Εθνικής Βραζιλίας Κ20
Κατηγορία:Ποδοσφαιριστές ολυμπιακής ομάδας Βραζιλίας
Κατηγορία:Βραζιλιάνοι Ολυμπιονίκες 
Κατηγορία:Ποδοσφαιριστές Σάντος Φουτεμπόλ Κλούμπε
Κατηγορία:Ποδοσφαιριστές Κόπα Αμέρικα 2011
Κατηγορία:Ποδοσφαιριστές Κυπέλλου Συνομοσπονδιών FIFA 2013
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Αλ Χιλάλ ΦΚ
Κατηγορία:Ξένοι ποδοσφαιριστές στην Ισπανία 
Κατηγορία:Ξένοι ποδοσφαιριστές στη Γαλλία 
Κατηγορία:Ξένοι ποδοσφαιριστές στη Σαουδική Αραβία 
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:FIFA Century Club
Κατηγορία:Ποδοσφαιριστές στους Θερινούς Ολυμπιακούς Αγώνες 2016
Κατηγορία:Ποδοσφαιριστές στους Θερινούς Ολυμπιακούς Αγώνες 2012
Κατηγορία:Παίκτες νικητές Κυπέλλου Συνομοσπονδιών FIFA
Κατηγορία:Ποδοσφαιριστές Κόπα Αμέρικα 2021
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ